Virallinen lehti nro C 297 , 15/10/1999 s. 0109



KIRJALLINEN KYSYMYS P-3865/98 esittäjä(t): Karin Riis-Jørgensen (ELDR) komissiolle (9. joulukuuta 1998) Aihe: Zoonoosidirektiivin täytäntöönpano Zoonoosidirektiivissä (92/117)(1) asetettujen määräaikojen mukaan kyseinen direktiivi olisi tähän mennessä pitänyt panna täytäntöön kaikissa jäsenvaltioissa, mikä ei valitettavasti kuitenkaan pidä paikkaansa. Niin kauan kuin zoonoosidirektiiviä ei ole pantu täytäntöön kaikissa jäsenvaltioissa, on hyvin vaikea perustella kolmansien maiden tuotteisiin kohdistettavia erityisvaatimuksia. Mitä toimenpiteitä komissio on todellisuudessa toteuttanut varmistaakseen direktiivin täytäntöönpanon koko yhteisössä? Eikö voitaisi harkita mahdollisuutta, että myös tällä alalla sovellettaisiin "pistetaulukkoa" sisämarkkinoiden kuuluisan "pistetaulukon" tavoin? Harkitseeko komissio tällä hetkellä 169 ja 171 artiklan mukaisen tuomioistuinkäsittelyn käynnistämistä? Voiko komissio täsmentää, miten se tulkitsee direktiivin 14 artiklan tavoitetta? Komission jäsenen Franz Fischlerinkomission puolesta antama vastaus (27. tammikuuta 1999) Tiettyjä eläimissä ja eläinperäisissä tuotteissa esiintyviä zoonooseja ja zoonoosien aiheuttajia koskevista suojatoimenpiteistä elintarvikkeista aiheutuvien tartunta- ja myrkytyspesäkkeiden ehkäisemiseksi 17 päivänä joulukuuta 1992 annetun direktiivin 92/117/ETY (zoonoosidirektiivi) 17 artiklan 1 kohdassa edellytetään, että jäsenvaltiot panevat täytäntöön direktiivin ennen 1 päivää tammikuuta 1994. Kyseisen direktiivin tietyt säännökset muutettiin 22 päivänä huhtikuuta 1997 annetulla direktiivillä 97/22/EY(2) jonka täytäntöönpanon määräaika päättyi 1 päivänä syyskuuta 1997. Molempien direktiivien osalta komissio aloitti välittömästi määräajan päätyttyä EY:n perustamissopimuksen 169 artiklan mukaisen tuomioistuinmenettelyn niitä jäsenvaltioita vastaan, jotka eivät olleet ilmoittaneet täytäntöönpanotoimenpiteitään. Yksi menettelyistä johti yhteisöjen tuomioistuimen tuomioon, jossa todettiin, että Italia ei ollut täyttänyt velvollisuuttaan panna täytäntöön direktiivi 92/117/ETY. Komissio odottaa edelleen Ranskan, Italian ja Alankomaiden ilmoitusta niiden toimenpiteistä direktiivin 97/22/EC täytäntöönpanemiseksi. Tuoreimpien komission käytettävissä olevien tietojen mukaan kyseiset jäsenvaltiot julkaisevat kansalliset toimenpiteensä lähiaikoina. Kesäkuussa 1997 laaditussa yhteismarkkinoita koskevassa toimintaohjelmassa(3) edellytettiin, että täytäntöönpanon edistymistä mitataan kuuden kuukauden välein komission esittämän "pistetaulukon" avulla. Zoonoosidirektiivi on komission käsityksen mukaan säädös, jonka täytäntöönpanoa jäsenvaltioissa voidaan seurata riittävästi olemassa olevien välineiden avulla. Näiden lainsäädännöllisten toimien ohella komissio on myös aktiivisesti kannustanut jäsenvaltioiden pyrkimyksiä zoonoosidirektiivin tavoitteiden saavuttamiseen ja eläimissä esiintyvien zoonoosien torjumiseen. Zoonoosien hävittämiseen ja valvontaan on myönnetty runsaasti rahoitusta. Vuonna 1999 yhteisö osarahoittaa toimia eläimissä esiintyvien zoonoosien hävittämiseksi ja valvomiseksi sekä muita ohjelmia zoonoosien ehkäisemiseksi 36 miljoonalla eurolla. Muista toimenpiteistä mainittakoon salmonelloja ja zoonoosien epidemiologiaa tutkivien yhteisön vertailulaboratorioiden perustaminen. Ne antavat jäsenvaltioiden vertailulaboratorioille yksityiskohtaista tietoa analyysimenetelmistä sekä järjestävät vertailevia testejä, koulutusta ja tapaamistilaisuuksia. Elintarvike- ja eläinlääkintätoimiston suorittama valvonta on arvokas väline zoonoosidirektiivin täytäntöönpanon arvioinnissa. Tarkastuskäyntien perusteella komissio voi tarvittaessa määrätä toteutettavaksi suojatoimenpiteitä tai aloittaa tuomioistuinmenettelyjä. Komissio tukee tutkimusta, joka koskee jäsenvaltioissa toteutettavien zoonoosien hallintaan liittyvien järjestelyjen kansanterveydellisten vaikutusten tieteellistä arviointia tartuntatautien epidemiologisen seurannan ja valvonnan verkoston perustamisesta yhteisöön 24 päivänä syyskuuta 1998 tehdyn Euroopan parlamentin ja neuvoston päätöksen N:o 2119/98/EY(4) mukaisesti. Hanke käynnistyy vuoden 1999 alussa, ja sen tuloksia tullaan käyttämään zoonoosidirektiivin 15 artiklassa säädettyyn liitteiden uudelleentarkastelemiseen. Direktiivin 92/117/ETY 14 artiklan mukaan kolmansien maiden on esitettävä suunnitelma, jossa täsmennetään niiden tarjoamat zoonoosien ja zoonosien aiheuttajien tarkastuksia koskevat takeet. Hyväksytyksi tuleminen yhteisön luetteloon kolmansista maista, joisa peräisin oelva tuonti sallitaan, ja luettelossa pysyminen edellyttävät tällaisen suunnitelman esittämistä. Tällä hetkellä yksikään kolmas maa ei ole esittänyt zoonooseja koskevaa suunnitelmaa, mikä itse asiassa edellyttäisi kyseisistä kolmansista maista tulevan kaupan pysäyttämistä. Zoonoosidirektiivin vaatimusten täytäntöönpanoaste vaihtelee kuitenkin eri jäsenvaltioissa, minkä vuoksi tällainen toimenpide ei ole asianmukainen. Siitä saattaisi aiheutua ennalta arvaamattomia seurauksia kaupankäynnille kolmansien maiden kanssa, ja se voisi johtaa ongelmiin Maailman kauppajärjestössä (WTO). Komissio valmistelee neuvostolle ja parlamentille ehdotusta direktiivin 14 artiklassa säädetyn määräajan jatkamiseksi. (1) EYVL L 62, 15.3.1993, s. 38. (2) EYVL L 113, 30.4.1997. (3) CES(97) 1 lopullinen. (4) EYVL L 268, 3.10.1998.